অস্থায়ী নির্বাচনী ক্যাম্প অপসারণের নির্দেশ সাঈদ খোকনের
ঢাকা দক্ষিণ সিটি করপোরেশন (ডিএসসিসি) এলাকার অস্থায়ী নির্বাচনী ক্যাম্প অপসারণের নির্দেশ দিয়েছেন মেয়র সাঈদ খোকন।







শনিবার রাজধানীর সেগুন বাগিচায় দুদক অফিসের পাশে রাশেদ খান মেননের (ঢাকা-৮) অস্থায়ী ক্যাম্প অপসারণের মাধ্যমে বিশেষ কর্মসূচির উদ্বোধনকালে তিনি এ নির্দেশ দেন। 




সাঈদ খোকন বলেন, একাদশ জাতীয় সংসদ নির্বাচনের প্রচারের সুবিধার্থে ফুটপাতে অস্থায়ী ক্যাম্প অফিস করার সুযোগ দিয়েছিলাম। যেহেতু নির্বাচন শেষ তাই প্রার্থীদের সহযোগিতায় ডিএসসিসির সব এলাকা থেকে ক্যাম্প অফিস অপসারণ কার্যক্রম শুরু করছি। 
‘আশা করছি, আগামী ৪৮ ঘণ্টার মধ্যে রাজধানীর সব অস্থায়ী নির্বাচনী ক্যাম্প অফিস অপসারণ করে সুন্দর শহর উপহার দিতে পারবো,’ বলেন তিনি। 
এর আগে নির্বাচনী পোস্টার, ব্যানার, ফেস্টুন অপসারণের জন্য ৪৮ ঘণ্টা সময় বেধে দিয়েছিলেন মেয়র সাঈদ খোকন। 
সেই কাজের ৯৫ ভাগ সম্পন্ন হয়েছে বলে জানান তিনি। তবে এখনো যদি কোথাও পোস্টার, ব্যানার থাকে তাহলে আমাদের জানালে সেগুলো দ্রুততম সময়ের মধ্যে অপসারণ করা হবে বলে জানান মেয়র।

ঢাকা দক্ষিণ সিটি করপোরেশন (ডিএসসিসি) এলাকার অস্থায়ী নির্বাচনী ক্যাম্প অপসারণের নির্দেশ দিয়েছেন মেয়র সাঈদ খোকন।